Peter Arnett

Peter Gregg Arnett (1934–2025) var en newzealandsk-amerikansk journalist som ble verdenskjent for sine reportasjer fra Bagdad under Gulfkrigen i 1991. Han var ansatt i CNN i en rekke år. 

Arnett hadde mange år bak seg som krigsreporter og ble allerede i 1966 tildelt Pulitzerprisen for sin dekning av Vietnamkrigen, hvor han var stasjonert fra 1962 til 1975. I 1997 klarte han å få i stand et intervju med Osama bin Laden. 

I 1994 utgav han den selvbiografiske boka Live from the Battlefield: From Vietnam to Baghdad, 35 Years in the World's War Zones, som omhandler hans tid som reporter på krigsmarkene. Han avsluttet sin karriere som reporter i 2007 og begynte deretter å undervise i journalistikk.

 Tidlig i karrieren 
Arnett startet sin karriere i Sørøst-Asia i 1960 og var de første årene spesielt knyttet til Bangkok. Etter noen år reiste han til Vietnam hvor han ble reporter for Associated Press. Her skrev han flere viktige artikler, blant annet Death of Supply Column 21. Hans viktigste artikkel under krigen kom i 1968 og omhandlet ødeleggelsen av byen Bến Tre. Han var forøvrig en av de siste vestlige journalistene som var i Saigon etter at den Nord-Vietnamesiske hær inntok byen. 

Han var forfatter til den canadiske TV-dokumentarserien Vietnam: The Ten Thousand Day War fra 1980.

Etter Vietnamkrigen jobbet han i noen år i magasinet Parade, hvor han blant annet dekket Sovjets invasjon i Afghanistan. 

 Tiden i CNN 
På begynnelsen av 1980-tallet ble han ansatt i den nystartede nyhetskanalen CNN. Det var her hans navn ble verdenskjent, etter at han var stasjonert i Badgad under Gulfkrigen i 1991. Han var en av få pressefolk som fikk tillatelse til å oppholde seg i Bagdad under bombingen. Arnett og CNN fikk mye ros for sin kritiske dekning, men ikke alle var like glade for hans forsøk på å skildre andre sider ved krigen enn det som var strengt regulert av USAs militære. Blant annet så kalte general Norman Schwarzkopf ham for landsforræder og mente videre at CNN hjalp fienden.Hvem Hva Hvor 1992, s. Hans mest kontroversielle rapport under denne krigen var bombingen av en fabrikk som produserte barnemat. Amerikanske militære reagerte sterkt på rapporten og påsto at den var et skalkeskjul for produksjon av biologiske våpen. Det ble aldri funnet noe bevis for at den produserte slike våpen.

I 1998 arbeidet han i et team som gransket amerikanske styrkers operasjoner i Laos under Vietnamkrigen. Rapporten, som var et samarbeide mellom CNN og Time Magazine, kom med beskyldninger om at amerikanske militære hadde benyttet saringass mot en gruppe amerikanske soldater som hadde desertert og rømt til Laos (Operation Tailwind). Påstanden viste seg å være feil, noe som førte til at flere av dem som hadde vært med på å forme rapporten fikk sparken. Arnett fikk kun en reprimande da CNN-gründeren Ted Turner reddet ham, men året etter ble han løst fra kontrakten med CNN.

 Tiden etter CNN 
I 2003 inngikk Arnett en avtale med NBC og National Geographic, og ble deretter sendt til Irak for å dekke den amerikanske angrepet invasjonen av landet. Her gav han et omstridt intervju på irakisk TV som gjorde at mange mente han hadde gjort seg til offer i propagandaspillet. Hjemme i USA ba han det amerikanske folk om unnskyldning på frokost-TV, men NBC og National Geographic valgte uansett å avslutte sitt forhold til ham.

Han var deretter programleder på gresk- og belgisk TV før han avsluttet karriere som reporter i 2007. Deretter bosatte han seg i Los Angeles og var foreleser ved det kinesiske Shantou University.

The Peter Arnett School of Journalism ble oppkalt etter ham ved Southern Institute of Technology på New Zealand.

Hans liv og virke under Golfkrigen ble delvis skildret i boka Live from Baghdad fra 1992. Den ble filmatisert i 2002.

Peter Arnett døde av prostatakreft i Newport Beach 17. desember 2025, 91 år gammel.

 Utmerkelser og priser 
 Utmerkelser 
 60px Offiser av New Zealands fortjenstorden (2007)

 Priser 
 Pulitzer Prize for International Reporting (1966)
 Premio Ischia Internazionale di Giornalismo (1991)
 Weintal Prize for Diplomatic Reporting (1998) 

 Referanser 

 Eksterne lenker 



Kategori:Personer fra Southland Region
Kategori:Newzealandske journalister
Kategori:Journalister fra USA
Kategori:Personer tilknyttet CNN
Kategori:Krigskorrespondenter
Kategori:Pulitzerpris-vinnere innen journalistikk